Štirinajsta dinastija je bila ena od dinastij, ki so v drugem vmesnem obdobju Starega Egipta v 18. in 17. stoletju pr. n. št. vladale v delti Nila. Vladala je od 75 let (okoli 1725-1650 pr. n. št.) do 155 let (okoli 1805-1650 pr. n. št.), odvisno od avtorja. Prestolnica dinastije je bil verjetno Avaris. Štirinajsta dinastija je vladala vzporedno s Trinajsto dinastijo s sedežem v Memfisu. Nekateri vladarji Štirinajste dinastije so bili očitno kanaanskega ali zahodnosemitskega porekla, kar kažejo imena nekaterih vladarjev in princev, na primer Ipku (zahodnosemitsko "milina" ali "privlačnost"), Jakbim ("ia-ak-bi-im", amoritsko osebno ime), Kareh (zahodnosemitsko "plešast") in Jakubher. Med njimi sta tudi dve nubijski imeni: Nehesi (Nubijec) in ime kraljice Tati.